নতুন বেতন কাঠামো পরিবর্তন হবে না বলে জানিয়েছেন অর্থমন্ত্রী আবুল মাল আবদুল মুহিত। তিনি বলেন, যো-ই বলুক, বেতন কাঠামো পরিবর্তনের কোন সুযোগ নেই। বুধবার সচিবালয়ে বেতন কাঠামো নিয়ে আন্দোলন বিষয়ক এক প্রশ্নের জবাবে তিনি সাংবাদিকদের এ কথা বলেন। বিশ্ববিদ্যালয়ের শিক্ষকদের সঙ্গে আলোচনা করেই সব ঠিক করা হয়েছে জানিয়ে অর্থমন্ত্রী বলেন, তাদের দাবি একেবারেই অজ্ঞতাপ্রসূত। এ ছাড়া জাতীয় অধ্যাপকদের কোন বেতন কাঠামো নেই। এটা একটা সম্মান। এমপিওভুক্তির সমালোচনা করে অর্থমন্ত্রী বলেন, এই পদ্ধতি বিশ্ববিদ্যালয়ের স্বার্থ দেখে না, ছাত্রদের স্বার্থও দেখে না। শুধু শিক্ষকদের স্বার্থ দেখে। তবে এ জন্য একটি কমিটি করে দেয়া হয়েছে; ওই কমিটির সুপারিশ অনুযায়ী ব্যবস্থা নেয়া হবে বলে জানান মন্ত্রী। কেন্দ্রীয় ব্যাংকের কর্মকর্তারা নতুন বেতন কাঠামোতে বৈষম্যের যে অভিযোগ তুলেছেন, তাকে খামাখা বলে মন্তব্য করেন মুহিত।